Både fysiske og virtuelle PPA’er er attraktive måder at købe grøn strøm på.
En PPA er en kontrakt om køb af strøm og tilknyttede certifikater fra et navngivet anlæg til vedvarende energi. Med en PPA kan både elproducenten og kunden sikre sig mod prisændringer på elmarkedet. Kunden kender prisen på sit strømforbrug i kontraktens løbetid, og det giver budgetsikkerhed. Samtidig opnår projektudviklere som Ørsted en forudsigelig omsætning, som er grundlaget for den fortsatte udbygning af anlæg til vedvarende energi som vindmølleparker og solcelleanlæg. Sådanne aftaler fremmer væksten i den vedvarende energisektor.
En fysisk PPA kræver, at elproducenten (Ørsted) og køberen befinder sig på samme elmarked, eller på to elmarkeder med forbundne elnet, så den fysiske strøm kan leveres til køberen. Køberen modtager et certifikat for hver købt MWh. Certifikaterne dokumenterer, at den købte energi kommer fra et bestemt anlæg til vedvarende energi, og de kan bruges til at understøtte køberens rapportering af scope 2-udledninger.
Med en virtuel PPA er der ingen fysisk levering af strømmen. Køberen får ikke juridisk ejendomsret til den fysiske strøm. En virtuel PPA er en økonomisk kontrakt med henblik på at sikre en fast pris. Køberen modtager dog stadig certifikater for hver købt MWh. Certifikaterne dokumenterer, at den købte energi kommer fra et bestemt anlæg til vedvarende energi, og de kan bruges til at understøtte køberens rapportering af scope 2-udledninger.
Nettoresultatet af en virtuel PPA er en mere stabil elpris for kunden og dermed budgetsikkerhed.